
1. Rezumat
Într-o societate democratică, organele abilitate cu aplicarea legilor îndeplinesc trei funcţii principale: protejează drepturile omului, aşa cum sunt ele enunţate în Constituţie şi în alte acte normative, intervin în apărarea drepturilor omului, apără ordinea publică şi siguranţa naţională. Modul de exercitare a acestor funcţii are o influenţă directă asupra calităţii vieţii persoanelor particulare şi a societăţii în ansamblul ei.
Responsabilii cu aplicarea legilor trebuie să respecte în mod real şi efectiv, în toate împrejurările, normele de conduită, aceasta fiind condiţia sine qua non a existenţei unui sistem juridic bine conceput, acceptat de populaţie şi având un caracter uman. Întrucât toţi responsabilii cu aplicarea legilor şi în special poliţia sunt elemente componente ale unui sistem de justiţie penală, al cărui scop este de a preveni infracţiunile şi de a lupta contra delincvenţei, conduita fiecărui funcţionar al acestui sistem se repercutează asupra sistemului în ansamblu.
Fiecare organ din sistemul justiţiei penale şi serviciile însărcinate cu aplicarea legilor trebuie să fie reprezentative pentru întreaga colectivitate, să corespundă nevoilor acesteia şi să răspundă în faţa sa. Din acest punct de vedere, de modul în care poliţia cunoaşte, aplică şi respectă drepturile omului în exercitarea atribuţiunilor sale depinde şi percepţia publică în ceea ce o priveşte.
2. Generalităţi
Gradul de protecţie al drepturilor omului la care ne raportăm în prezent este rezultatul unei lungi evoluţii istorice, care a parcurs mai multe etape, din cele mai îndepărtate timpuri  până în prezent. Asigurarea cadrului instituţional în care respectarea drepturilor şi libertăţilor fundamentale să fie garantată, face parte integrantă din acest proces. În procesul de aplicare şi respectare a drepturilor omului, din organele învestite de state pentru respectarea legii, un rol deosebit de important îl ocupă organele de poliţie.
Tocmai de aceea acest aspect a făcut obiectul unor intense dezbateri care s-au soldat cu adoptarea unor importante instrumente juridice internaţionale a căror aplicabilitate devine obligatorie pentru statele care le-au adoptat.
Interacţiunea şi cooperarea dintre societatea civilă şi poliţie are ca fundament şi este privită din perspectiva prevederilor stipulate de aceste documente la care şi ţara noastră este parte.
Cunoaşterea şi respectarea drepturilor omului crează un sentiment crescând de profesionalism şi etică în rândul lucrătorilor de poliţie, dar contribuie şi la promovarea unui nivel mai ridicat de încredere al cetăţeanului în poliţie, creându-se un anumit nivel de comunicare, care va contribui la realizarea obiectivelor şi satisfacerea aşteptărilor celor două părţi.
Încălcarea drepturilor omului de către poliţie ar face misiunea sa de aplicare a legii mai dificilă şi ar avea următoarele efecte: erodarea încrederii populaţiei în poliţie; parchetul sau instanţa ar putea constata că urmărirea penală este nelegală; o izolare a poliţiei din partea comunităţii; ar duce la discreditarea instituţiilor de autoritate publică; ar conduce la tulburări şi tensiuni civile.
3. Cadrul juridic internaţional cu privire la drepturile şi libertăţile fundamentale ale omului
Documentele internaţionale relevante pentru munca de poliţie sunt următoarele:
-Codul de conduită al ONU pentru responsabilii privind aplicarea legii (1979);
-Declaraţia Organizaţiei Naţiunilor Unite privind protecţia tuturor persoanelor împotriva dispariţiilor forţate (1992);
-Convenţia ONU împotriva torturii şi tratamentelor crude, inumane sau degradante;
-Pactul internaţional ONU privind drepturile civile şi politice (1966);
-Principiile de bază ale ONU cu privire la utilizarea forţei şi a armelor de foc de către responsabilii privind aplicarea legii (1990);
-Regulile minime standard pentru tratamentul deţinuţilor (1977);
-Ansamblul de principii ale ONU pentru protecţia tuturor persoanelor aflate în orice formă de detenţie;
-Convenţia Naţiunilor Unite privind Drepturile Copilului (1989);
-Regulile ONU pentru protecţia minorilor privaţi de libertate (1990);
-Declaraţia ONU privind eliminarea tuturor formelor de discriminare împotriva femeilor (1967);
-Declaraţia ONU privind principiile de bază de justiţie pentru victimele infracţiunilor şi abuz de putere (1990);
-Convenţia Europeană a Drepturilor Omului (1950);
-Convenţia europeană pentru prevenirea torturii (1987);
-Declaraţia de Poliţie (1979);
-Convenţia-cadru pentru protecţia minorităţilor naţionale (1995).
Unele din dispoziţiile specifice ale drepturilor omului cuprind texte care sunt proiectate pentru a proteja:
-dreptul la libertatea de gândire, conştiinţă şi religie. Acest drept este protejat în conformitate cu Declaraţia Universală a Drepturilor Omului, Pactul Internaţional privind Drepturile Civile şi Politice (art. 18); Convenţia Europeană a Drepturilor Omului (art. 9).
-dreptul la libertatea de opinie şi de exprimare. Acest drept este protejat în conformitate cu Declaraţia Universală a Drepturilor Omului (art. 19); Pactul Internaţional privind Drepturile Civile şi Politice (art. 21 şi 22); Convenţia Europeană a Drepturilor Omului (art. 11).
-drepturile la libertatea de întrunire şi asociere paşnică. Acest drept este protejat în conformitate cu Declaraţia Universală a Drepturilor Omului (art. 20), Pactul Internaţional privind Drepturile Civile şi Politice (art. 19), Convenţia Europeană a Drepturilor Omului (art. 10).
Drepturile politice descrise mai sus, care sunt standarde internaţionale, au implicaţii asupra ordinii publice în societatea democratică.
Aplicarea măsurilor prin care trebuie protejate drepturile omului, în special drepturile civile şi politice, este la fel de obligatorie ca şi neutralitatea politică în întreaga muncă de poliţie. Societăţile democratice depun eforturi pentru aplicarea corectă a legii. Poliţia trebuie să îşi îndeplinească îndatoririle într-o manieră non-discriminatorie. Discriminarea pe bază de rasă, sex, religie, limbă, opinii politice, origine naţională, naştere, avere, etnie sau alt criteriu în furnizarea serviciului de poliţie este incompatibilă cu activitatea poliţiei într-un stat democratic.
Cui revine responsabilitatea pentru încălcarea drepturilor omului?
În opinia noastră, nu ar trebui culpabilizată doar instituţia poliţiei, în general. Astfel, lucrătorii de poliţie sunt „autorităţi publice”, deoarece rolul lor include anumite drepturi publice. Aceasta înseamnă că aceştia trebuie să aibă răspundere individuală întrucât acţionează în baza unei obligaţii legale, adoptată într-un mod care este compatibil cu legislaţia privind drepturile omului.
4. Răspundere şi percepţie publică cu privire la activitatea organelor de poliţie
Respectarea drepturilor omului de către organele de poliţie duce la îmbunătăţirea şi eficientizarea acţiunilor privind rezolvarea şi prevenirea criminalităţii şi menţinerea ordinii publice. În acest sens, respectul pentru drepturile omului de către poliţie este, practic, o cerinţă în aplicarea legii.
Când poliţia respectă, susţine şi apără drepturile omului, comunitatea capătă încredere în poliţie, anchetele penale efectuate de poliţie au succes în instanţă, ceea ce conduce la administrarea corectă a justiţiei, poliţia este văzută ca o parte a comunităţii, îndeplinind o funcţie socială importantă.
Poliţia este astfel mai aproape de comunitate şi, prin urmare, este în măsură să prevină şi să rezolve printr-o atitudine proactivă misiunile ce îi revin. Sprijinul acordat poliţiei este promovat în aceste condiţii de de mass-media, de întreaga comunitate.
Un serviciu de poliţie eficace este cel care se transformă în prima linie de apărare în domeniul protecţiei drepturilor omului. Lucrătorii de poliţie trebuie să-şi desfăşoare activitatea într-un mod care nu se bazează pe insuflarea fricii şi pe puterea brută, ci pe respectul pentru lege, pe onoare şi pe profesionalism.
Societăţile democratice îşi manifestă dorinţa pentru ordine şi libertate. Dorinţa de libertate şi securitate sunt cele două mari speranţe ale oamenilor. Asigurarea acestor deziderate a fost o mare provocare pentru orice guvern.  În acest fel, activitatea poliţiei este percepută de public ca fiind „guvernul în acţiune” şi, astfel, aceasta ar putea influenţa opiniile cu privire la guvern şi la filozofia sa. Admiţând acest raţionament, putem concluziona că activităţile de poliţie pot întări sau slăbi sprijinul public necesar pentru a susţine un guvern.
Ne aflăm practic în faţa unui paradox potrivit căruia poliţia este atât un sprijin major, dar poate fi şi o ameninţare importantă pentru o societate democratică. În cazul în care poliţia funcţionează în conformitate cu statul de drept, poate proteja democraţia prin exemplul de respect pentru lege şi prin suprimarea criminalităţii. Într-o societate democratică, poliţia nu trebuie să fie mai presus de lege. Poliţia trebuie să servească interesului public şi este răspunzătoare în faţa comunităţii pe care o deserveşte, poliţia fiind un serviciu public.
Transparenţa şi responsabilitatea sunt aspecte esenţiale ale rolului poliţiei într-o societate democratică. De exemplu, când apar situaţii controversate, poliţia trebuie să fie pregătită să răspundă la preocupările publice ce privesc aceste aspecte, dacă doreşte să îşi păstreze încrederea cetăţenilor. Se sugerează că încrederea publicului va creşte cu un serviciu de poliţie care investighează imediat problemele controversate şi care face cunoscut rezultatul cât mai curând posibil.
O poliţie eficientă este aceea acceptată şi sprijinită de comunitate. Acceptarea va veni mai ales prin încredere. Această încredere poate fi construită în mare parte prin colaborarea reciprocă dintre poliţie şi comunitate. Prin urmare, poliţia trebui să se mobilizeze şi să fie onestă, imparţială şi să se comporte ca un slujitor al comunităţii. Pe de altă parte, comunitatea trebuie să acorde sprijin şi asistenţă poliţiei în îndeplinirea misiunilor sale.
Un important curent de opinie arată că respectarea drepturilor omului este oarecum incompatibilă cu mijloacele de punere în aplicare a respectării legii, în sensul că uneori încălcarea regulilor este inevitabilă. Spre exemplu, tendinţa de a folosi forţa în controlarea demonstraţiilor, presiuni fizice pentru a obţine informaţii sau folosirea excesivă a forţei pentru a efectua o arestare. Acest mod de gândire nu corespunde realităţii. Prin astfel de manifestări, poliţia nu face nimic altceva decât să ducă un război împotriva criminalităţii. Iar pretinsele astfel de încălcări ale drepturilor omului sunt doar  argumente pe care unii avocaţi şi ONG-uri le folosesc împotriva poliţiei.
Formarea profesională eficientă a poliţiei în domeniul drepturilor omului este un element esenţial în eforturile globale de promovare şi protejare a acestor drepturi în fiecare ţară. Pentru a proteja drepturile omului, poliţia trebuie să le cunoască şi să le înţeleagă.
În plus, lucrătorii de poliţie trebuie să fie familiarizaţi cu diferitele instrumente internaţionale ce reglementează drepturile omului, între care cele mai importante sunt: Declaraţia Universală a Drepturilor Omului, Pactele cu privire la drepturile civile şi politice, Convenţia Europeană pentru Drepturile Omului şi Codul de conduită pentru funcţionarii publici, principiile internaţionale cu privire la utilizarea forţei şi a armelor de foc, pentru a fi capabili să le folosească în munca lor de zi cu zi.
Ei trebuie să înţeleagă faptul că standardele internaţionale privind drepturile omului cu privire la munca lor au fost dezvoltate pentru a le oferi îndrumare pentru îndeplinirea funcţiilor lor, esenţiale într-o societate democratică.
Obiectivul fundamental al poliţiei este punerea în aplicare a legii, şi nici o lege nu are standarde mai mari decât respectul faţă de legea drepturilor omului. Democraţia este legată de două idealuri: statul de drept şi promovarea şi protecţia drepturilor omului.
Astfel, poliţiei îi revine responsabilitatea de a promova cunoaşterea şi aplicarea instrumentelor juridice internaţionale şi a prevederilor legislative naţionale referitoare la drepturile şi libertăţile fundamentale ale omului.
Aceste documente stabilesc setul de drepturi ale omului, care prezintă interes din perspectiva muncii de poliţie, cum ar fi:
-orice persoană are dreptul la viaţă, la libertate şi la securitatea persoanei; nimeni nu poate fi supus torturii sau la tratamente inumane sau degradante;
-toţi oamenii sunt egali în faţa legii şi au dreptul la protecţia egală a legii, fără nici o discriminare;
-nimeni nu va fi supus la detenţie şi la arestare arbitrară;
-orice persoană acuzată de o infracţiune penală are dreptul să fie presupusă nevinovată până când vinovăţia va fi dovedită;
-în cursul unui proces orice persoană se bucură de toate garanţiile necesare pentru respectarea dreptului la apărare;
-orice persoană are dreptul la libertatea de opinie şi de exprimare;
-orice persoană are dreptul la libertatea de întrunire şi asociere paşnică, şi nimeni nu poate fi silit să facă parte dintr-o asociaţie.
5. Reguli cu privire la atitudinea organelor de poliţie în raport cu  societatea civilă
În procesul de aplicare şi respectare a drepturilor omului, organele învestite de state cu aplicarea legilor deţin un rol important, o dovadă în acest sens constituind-o şi faptul că la Naţiunile Unite a făcut obiectul unor  dezbateri prelungite şi intense,  care  s-au încheiat în 1979, când Adunarea Generală a proclamat un număr de principii şi reguli, cuprinse într-un Cod de conduită, pus la dispoziţie de statele membre. Acest cod este în permanenţă actual şi cuprinde principalele reguli de care şi poliţia, în calitatea ei de principală responsabilă cu aplicarea legilor, ţine seama în exercitarea atribuţiilor ce îi revin.
Codul este alcătuit din 8 articole, astfel:
Potrivit art. 1, „responsabilii cu aplicarea legilor trebuie să se achite întotdeauna de îndatoririle pe care i le impune legea, servind colectivitatea şi protejând toate persoanele împotriva actelor ilegale, conform înaltului grad de responsabilitate pe care îl reclamă profesia lor”.
În îndeplinirea funcţiilor lor, precizează art. 2, responsabilii cu aplicarea legilor „trebuie să respecte şi să protejeze demnitatea umană, să apere şi să protejeze drepturile omului”.
În art. 3 sunt precizate condiţiile în care responsabilii cu aplicarea legilor pot recurge la forţă şi anume „când aceasta este absolut necesară şi în măsură reclamată de îndeplinirea funcţiilor lor”. Prin această regulă s-a urmărit să se sublinieze caracterul de excepţie al folosirii forţei numai pentru a împiedica o crimă sau pentru a aresta ori ajuta să fie arestaţi legal delincvenţi sau suspecţi, şi nu peste limitele impuse de aceste măsuri (principiul proporţionalităţii). În acest sens, se apreciază că „folosirea armelor de foc este considerată ca o măsură extremă”. Trebuie să se renunţe la folosirea armelor de foc împotriva copiilor şi nu trebuie să se recurgă la asemenea arme decât atunci când un presupus delincvent opune rezistenţă cu arma sau atunci când se pune în pericol viaţa altuia şi când mijloacele mai puţin extreme nu sunt suficiente pentru a stăpâni situaţia.
Informaţiile cu caracter confidenţial deţinute de responsabilii cu aplicarea legilor trebuie păstrate în secret, dispune cel de al patrulea articol. Singura excepţie la această regulă este situaţia în care dezvăluirea informaţiei este reclamată de îndeplinirea obligaţiilor legale sau de nevoile actului de justiţie. Orice divulgare făcută în alte scopuri este total abuzivă.
Cel de al 5-lea articol este inspirat din Declaraţia cu privire la protecţia tuturor persoanelor împotriva torturii şi a altor pedepse sau tratamente crude, inumane sau degradante. Astfel, în acest articol se prevede că responsabilii cu aplicarea legilor nu pot aplica, incita sau tolera un act de tortură sau orice altă pedeapsă sau tratament crud, inuman sau degradant şi nici nu pot invoca ordinul superiorului sau existenţa unor împrejurări excepţionale, cum starea de război sau ameninţarea unui război, ameninţarea contra securităţii naţionale, instabilitatea politică internă sau orice altă stare excepţională pentru a jnustifica tortura sau alte pedepse sau tratamente crude, inumane sau degradante.
Responsabilii cu aplicarea legilor trebuie să vegheze la protejarea sănătăţii persoanelor ce se află în paza lor şi să le acorde îngrijiri medicale de fiecare dată când acestea sunt necesare, astfel dispune cel de al 6-lea articol din Cod, prin „îngrijiri medicale” înţelegându-se serviciile prestate de personalul medical, inclusiv de medicii autorizaţi şi personalul paramedical. Totodată, responsabilii cu aplicarea legilor trebuie să asigure îngrijiri medicale victimelor încălcării legilor sau ale accidentelor ce rezultă din aceste încălcări.
Problema corupţiei în rândul responsabililor cu aplicarea legilor constituie tema celui de al 7-lea articol din Cod, care precizează că orice corupţie sau orice abuz de autoritate este incompatibil cu o astfel de funcţie. După aceea menţionează că „oricărui responsabil cu aplicarea legilor care comite un act de corupţie trebuie să i se aplice pe deplin legea”.
În ultimul articol, al 8-lea, se precizează că responsabilii cu aplicarea legilor „trebuie să respecte legea şi prezentul Cod” şi trebuie să folosească întreaga lor capacitate şi pricepere pentru a împiedica violările acestora. Dacă au motive să considere că s-a produs sau este pe cale să se producă o violare a Codului, ei vor semnala cazul superiorilor lor şi, la nevoie, altor autorităţi competente.
Precizăm că în acest Cod se stabileşte o ierarhie între acesta şi legislaţia naţională. Astfel, în cazul în care Codul a fost încorporat în legislaţia sau practica naţională, acesta trebuie să fie respectat. Dacă legislaţia sau practica naţională conţin dispoziţii mai stricte decât Codul, vor fi respectate dispoziţiile mai stricte.
Prin inserarea acestui articol în Cod, s-a urmărit să se stabilească un just echilibru între disciplina de serviciu, de care depinde într-o mare măsură siguranţa publică, şi măsurile ce se impun în cazul violării drepturilor fundamentale ale persoanei umane.
Responsabilii cu aplicarea legilor, inclusiv poliţiştii, care se conformează dispoziţiilor prezentului Cod, merită respectul, sprijinul moral activ şi concursul colectivităţii în mijlocul căreia îşi exercită funcţiile, ca şi celor din serviciul din care fac parte şi colegii lor.
6. Concluzii
Poliţia şi poliţistul sunt în permanenţă în atenţia publicului şi intră în aria fenomenelor de conştiinţă ce i-au forma opiniei acestui public. Expresia populară „ a muncii de ochii lumii”, cu înţelesul de a simula o activitate, nu-şi poate găsi locul în contextul poliţist-public, deoarece publicul resimte, în diferite ipostaze ale existenţei lui,
consecinţele atitudinii profesionale a cetăţeanului în uniformă, îndrituit de lege să asigure ordinea şi liniştea publică.
Astfel, Poliţia ca instituţie şi fiecare poliţist, ca reprezentant al ei, devin stimuli ai percepţiei sociale. Activitatea poliţistului se desfăşoară în permanenţă sub lupa percepţiei colective. Dacă poliţistul cunoaşte şi respectă drepturile omului, în îndeplinirea sarcinilor sale, va crea climatul necesar optimizării raporturilor dintre el şi public, va putea determina o atitudine participativă a publicului faţă de cerinţele respectării legilor. Iar percepţia publică va fi pe măsura aşteptărilor.

